b'\n_START_ARTICLE_\nBraggova krivulja\n_START_PARAGRAPH_\nBraggova kriv\xc3\xbalja [br\xc3\xa8gova ~] podaja specifi\xc4\x8dno izgubo energije (ki se jo lahko pove\xc5\xbee s specifi\xc4\x8dno ionizacijo) ob prehodu nabitega delca skozi snov. Tipi\xc4\x8dna Braggova krivulja za delce \xce\xb1, protone in druge te\xc5\xbeke nabite delce, z energijo nekaj MeV je prikazana na sliki. Leva stran ka\xc5\xbee specifi\xc4\x8dno izgubo energije za posamezni delec, desna pa za snop delcev z enako za\xc4\x8detno energijo. Zmanj\xc5\xa1evanje energije delcev podaja Bethe-Blochova ena\xc4\x8dba.._NEWLINE_S spreminjanjem energije delca vpospe\xc5\xa1evalnikih\xc2\xa0se spreminja globina, na kateri pride do Braggovega vrha, brez bistvenega vpliva na dozo pred njim. To je omogo\xc4\x8deno zaradi specifi\xc4\x8dnega na\xc4\x8dina obna\xc5\xa1anja protonov in njihove interakcije s snovjo. Sprva po\xc4\x8dasi izgubljajo energijo z ionizacijami, preden energija pade dovolj, da prevladajo drugi mehanizmi interakcije, kot so trki z jedrom. \xc4\x8ce se se\xc5\xa1teje ve\xc4\x8d snopov delcev z razli\xc4\x8dno energijo, se dobi raz\xc5\xa1irjeno Braggovo krivuljo.\xc2\xa0To je ugodno za terapije v primeru ve\xc4\x8djih tumorjev._NEWLINE_Omejitev energije je druga\xc4\x8dna, kot v primeru obsevanja s fotoni. Energija, ki jo fotoni oddajo, pada pribli\xc5\xbeno eksponentno od povr\xc5\xa1ine, torej je maksimum na za\xc4\x8detku. V radiologiji se dolo\xc4\x8da najve\xc4\x8dja doza, ki jo lahko sprejme povrhnje tkivo, kar pomeni, da tumor dobi le majhen del doze. Za razliko od njih, je pri Braggovi krivulji razporeditev energije druga\xc4\x8dna in tumor dobi veliko ve\xc4\x8d energije, kot povrhnje tkivo. S tem je dose\xc5\xbeen majhen negativen vpliv na vsa tkiva razen tar\xc4\x8dnega, ki dobi najve\xc4\x8djo dozo in je zato uni\xc4\x8deno.'